钦定古今图书集成/明伦汇编/氏族典/第536卷 > 《泸溪县志》 > 石忠孝
## 钦定古今图书集成/明伦汇编/氏族典/第536卷 > 《泸溪县志》 > 石忠孝

按《汝阳县志》：忠孝，韩魏间人也。猛悍多力，后折节事
李愬为前驱。元和中，天子用裴丞相讨蔡，蔡平，命吏
部侍郎韩愈撰《平淮西碑》，忠孝熟视其文，大恚怒，因
推倒其碑。天子怒，亲讯之，对曰：“平蔡之日，臣在军前，
如吴秀琳，蔡之奸贼也，而愬降之；李祐，蔡之骁将也，
而愬擒之。蔡之爪牙脱落于是矣。及元济受缚，虽丞
相与诸将不能先知也。蔡平，刻石纪功，而愬名与诸
将齿，愬固无所言矣。脱不幸更有一淮西，而将略如
愬者，肯为陛下用乎？臣所以推去碑者，不惟明愬之
功，亦将为陛下正赏罚之源。请就刑。”宪宗赦之，诏更
撰碑文。